Die onopgevoedes sal nie altyd wen nieEFF-betoging by H&M (13 Januarie 2018) Foto: @mtshwaku (EFF Wes-Kaap), Twitter Deur Jeannette Gnade Die vlakke van onbeskoftheid en verwaandheid in Suid-Afrika het ŉ krisispunt bereik. Terwyl die nuwe ANC-president, Cyril Ramaphosa, ŉ beroep op internasionale beleggers doen om hulle geluk in Suid-Afrika te beproef, rig die EFF duisende rand se skade aan in H&M-takke in die land. Net omdat ŉ kindermodel in ŉ advertensie met ŉ dieremotief verskyn wat glo rassisties is. H&M is ŉ Sweedse maatskappy wat ŉ groot bydrae tot die ekonomie lewer. Die vandalisme was natuurlik ook om die aandag van die ANC se verjaardagvieringe in die Oos-Kaap weg te lei. Asof die gewelddadigheid nie genoeg is nie, dreig die EFF om van ŉ DA-burgemeester ontslae te raak net om te wys hy kan. ŉ Mens kan nie glo dat mense wat hulle op hul geleerdheid beroem, so kan optree nie. En so gewelddadig en venynig. Julius Malema het al sy sjarme verloor en dit is deesdae mense uit alle etniese groepe wat hulle van hom en sy uitsprake distansieer. Hy verkondig ook nie politiek of nasionalisme nie. Hy probeer bloot om konfrontasie te skep of dalk het hy ŉ gewapende stryd in gedagte. Pleks dat die ANC en die regering hom vasvat, verkondig hulle sy onrealistiese grond- en gratis onderwysplanne – net om die EFF se steun te probeer afrokkel. Die ANC en sy nuwe leier gaan niks bereik as hulle nie daadwerklik optree teen jongmense en hulle morele verval nie. Die EFF moedig – nee, sweep jongmense op om in groot getalle by kampusse op te daag om instap-registrasie af te dwing. Al wat die regering doen, is om anderpad te kyk en te hoop die polisie en kampussekuriteit hanteer die probleem. Intussen word ŉ soort politieke herlewing verkondig wat sonder korrupsie, staatskaping en die ander euwels sal wees. Hierdie euwels moet kleintyd in die kiem gesmoor word. Té veel jongmense leer nooit selfbeheersing aan nie, is buitengewoon selfsugtig en eiegeregtig. Gelukkig vir dié groepies jongmense in die land wat ŉ mens net as edel kan beskryf. Hulle is altyd bereid om hulle medemens te help, bou hard aan ŉ toekoms en tree op wanneer hulle beginsels dit verg. Hulle sal die uiteindelike oorwinnaars wees – wag maar en sien.